b'\n_START_ARTICLE_\nDefenestra\xc8\x9biile de la Praga\n_START_PARAGRAPH_\nDefenestra\xc8\x9bia (aruncarea pe geam) de la Praga se poate referi la unul dintre cele dou\xc4\x83 evenimente separate din istoria Boemiei, unul din 1419, iar cel de-al doilea din 1618, de\xc8\x99i termenul este mai des folosit \xc3\xaen leg\xc4\x83tur\xc4\x83 cu ultimul incident. Am\xc3\xa2ndou\xc4\x83 evenimentele au fost elementele de \xc3\xaenceput a unor conflicte prelungite \xc3\xaen Boemia \xc8\x99i regiunea \xc3\xaenconjur\xc4\x83toare.\n_START_SECTION_\nPrima defenestra\xc8\x9bie de la Praga\n_START_PARAGRAPH_\nPrima defenestra\xc8\x9bie de la Praga a dus la uciderea a \xc8\x99apte membri ai consiliului or\xc4\x83\xc8\x99enesc de c\xc4\x83tre o mul\xc8\x9bime de husi\xc8\x9bi radicali cehi. Incidentul a avut loc pe 30 iulie 1419. Jan \xc5\xbdelivsk\xc3\xbd, un preot husit de la Biserica Fecioarei Maria a Z\xc4\x83pezilor, \xc8\x99i-a condus congrega\xc8\x9bia \xc3\xaentr-o procesiune pe str\xc4\x83zile Prag\xc4\x83i spre Prim\xc4\x83ria ora\xc8\x99ului, Novom\xc4\x9bstsk\xc3\xa1 radnice. Consilierii or\xc4\x83\xc8\x99ene\xc8\x99ti au refuzat s\xc4\x83-i elibereze pe prizonierii husi\xc8\x9bi, iar un consilier antihusit a aruncat cu o piatr\xc4\x83 spre protestatari. Mul\xc8\x9bimea \xc3\xaenfuriat\xc4\x83 a luat cu asalt prim\xc4\x83ria \xc8\x99i i-a aruncat pe membrii consiliului or\xc4\x83\xc8\x99enesc pe ferestre, ace\xc8\x99tia pr\xc4\x83bu\xc8\x99ind-se pe suli\xc8\x9bele mul\xc8\x9bimii \xc3\xaenarmate aflate \xc3\xaen strad\xc4\x83. _NEWLINE_Procesiunea a fost rezultatul cre\xc8\x99terii nemul\xc8\x9bumirilor oamenilor de r\xc3\xa2nd fa\xc8\x9b\xc4\x83 de inegalit\xc4\x83\xc8\x9bile dintre \xc8\x9b\xc4\x83rani pe de-o parte \xc8\x99i clerul catolic \xc8\x99i aristrocra\xc8\x9bi pe de alta. Aceste nemul\xc8\x9bumiri au fost combinate cu sentimentele na\xc8\x9bionaliste \xc3\xaen cre\xc8\x99tere \xc8\x99i cu o tot mai important\xc4\x83 influen\xc8\x9b\xc4\x83 a predicatorilor "radicali" (precum era Jan \xc5\xbdelivsk\xc3\xbd, care considerau c\xc4\x83 statutul bisericii catolice din acel moment era de-a dreptul eretic. Ace\xc8\x99ti predicatori \xc3\xae\xc8\x99i \xc3\xaendemnau congrega\xc8\x9biile la ac\xc8\x9biune imediat\xc4\x83, inclusiv la revolt\xc4\x83 armat\xc4\x83, pentru a combate toate nedrept\xc4\x83\xc8\x9bile \xc8\x99i \xc3\xaendep\xc4\x83rtarea de la adev\xc4\x83rata credin\xc8\x9b\xc4\x83 cre\xc8\x99tin\xc4\x83. _NEWLINE_Prima defenestra\xc8\x9bie a fost astfel punctul de cotitur\xc4\x83 \xc3\xaen dezvoltarea mi\xc8\x99c\xc4\x83rii husite, marc\xc3\xa2nd momentul \xc3\xaen care s-a renun\xc8\x9bat la negocieri \xc8\x99i s-a trecut la ac\xc8\x9biuni violente. Aceast\xc4\x83 ac\xc8\x9biune este considerat\xc4\x83 ca evenimentul declan\xc8\x99ator al r\xc4\x83zboaielor Husite, care au durat p\xc3\xa2n\xc4\x83 \xc3\xaen 1436.\n_START_SECTION_\nA doua defenestra\xc8\x9bie de la Praga\n_START_PARAGRAPH_\nA doua defenestra\xc8\x9bie de la Praga a fost un eveniment care a avut loc \xc3\xaen 1618, la \xc3\xaenceputul r\xc4\x83zboiului de treizeci de ani. _NEWLINE_O parte a aristocra\xc8\x9biei din Boemia s-a revoltat ca urmare a alegerii \xc3\xaen 1617 a ducelui catolic de de Styria, Ferdinand, ca Rege al Boemiei pentru a-i urma la tron \xc3\xaemp\xc4\x83ratului Matthias al Sf\xc3\xa2ntului Imperiu Roman. \xc3\x8en 1617, oficialii catolici au ordonat oprirea construc\xc8\x9biei unor capele protestante pe terenuri pe care clericii catolici le revendicau ca apar\xc8\x9bin\xc3\xa2ndu-le de drept. Protestan\xc8\x9bii, care considerau aceste terenuri ca fiind sub jurisdic\xc8\x9bia regelui, nu a Bisericii Catolice, au considerat ac\xc8\x9biunea mai sus-amintit\xc4\x83 ca o violare a dreptului la libertate religioas\xc4\x83 garantat\xc4\x83 de "Scrisoarea Maiest\xc4\x83\xc8\x9bii" emis\xc4\x83 de \xc3\xaemp\xc4\x83ratul Rudolf al II-lea \xc3\xaen 1609. Protestan\xc8\x9bii s-au temut ca _NEWLINE_Ferdinand, un catolic ferm, va revoca toate drepturile protestan\xc8\x9bilor de \xc3\xaendat\xc4\x83 ce avea s\xc4\x83 se urce pe tronul imperial. _NEWLINE_Pe 23 mai 1618, o adunare a protestan\xc8\x9bilor prezidat\xc4\x83 de contele Thurn, au judecat doi guvernatori imperiali, Wilhelm Grav Slavata (1572\xe2\x80\x931652) \xc8\x99i Jaroslav Borzita Graf Von Martinicz (1582\xe2\x80\x931649), pentru \xc3\xaenc\xc4\x83lcarea libert\xc4\x83\xc8\x9bii religioase garantate de "Scrisoarea Maiest\xc4\x83\xc8\x9bii". Cei doi au fost g\xc4\x83si\xc8\x9bi vinova\xc8\x9bi. Cei doi, \xc3\xaempreun\xc4\x83 cu secretarul lor Philip Fabricius, au fost arunca\xc8\x9bi pe ferestrele Cancelariei Boemiei. Cei trei au c\xc4\x83zut pe o gr\xc4\x83mad\xc4\x83 mare de gunoi de grajd \xc8\x99i au sc\xc4\x83pat nev\xc4\x83t\xc4\x83ma\xc8\x9bi. Philip Fabricius a fost mai t\xc3\xa2rziu \xc3\xaennobilat de \xc3\xaemp\xc4\x83rat, care i-a acordat titlul "von Hohenfall" (aproximativ "al C\xc4\x83derii de Sus")._NEWLINE_Oficialii imperiali catolici au pretins c\xc4\x83 cei trei au supravie\xc8\x9buit datorit\xc4\x83 protec\xc8\x9biei \xc3\xaengerilor p\xc4\x83zitori, ap\xc4\x83r\xc4\x83tori ai cauzei drepte catolice. Pamfleti\xc8\x99tii protestan\xc8\x9bi au afirmat c\xc4\x83 supravie\xc8\x9buirea celor trei a fost datorat\xc4\x83 mai degrab\xc4\x83 baligii de cal dec\xc3\xa2t \xc3\xaengerilor p\xc4\x83zitori.\n_START_SECTION_\nAlte "defenestra\xc8\x9bii"\n_START_PARAGRAPH_\nDe-a lungul istoriei Prag\xc4\x83i au avut loc mai multe "defenestra\xc8\x9bii", dar ele nu sunt cunoscute cu numele de "defenestra\xc8\x9biile de la Praga" precum mai faimoasele evenimente din 1419 \xc8\x99i 1618. _NEWLINE_Strict din punct de vedere cronologic, a doua defenestra\xc8\x9bie din Praga s-a petrecut pe 24 septembrie 1483, c\xc3\xa2nd \xc8\x99apte consilieri or\xc4\x83\xc8\x99ene\xc8\x99ti au fost uci\xc8\x99i, iar trupurile lor au fost aruncate pe fereastr\xc4\x83 din turnurile prim\xc4\x83riei. _NEWLINE_Uneori se folose\xc8\x99te termenul de a treia defenestra\xc8\x9bie de la Praga pentru un eveniment care este astfel denumit \xc3\xaen mod impropriu \xc8\x99i care descrie moartea lui Jan Masaryk (10 martie 1948), care a fost g\xc4\x83sit mort sub ferestra b\xc4\x83ii cl\xc4\x83dirii Ministerului Afacerilor Externe al Cehoslovaciei. Comuni\xc8\x99tii cehoslovaci au fost b\xc4\x83nui\xc8\x9bi c\xc4\x83 l-au asasinat pe Masaryk'